Folketing
1999-04-07

Og vi genfinder de miljøfarlige kemiske stoffer i rensningsanlæg, spildevandsslam, hvoraf en pæn del er så forurenet, at den ikke kan gå videre som en god og billig gødning på markerne som led i det økologiske kredsløb. Kampen mod den miljø- og sundhedsfarlige del af kemikalierne vindes ikke med et fingerknips, men gennem et langt, sejt træk. Trods ny tiltag ude og hjemme skal vi have mere power på det her vigtige område. Debatten i dag kridter banen op for det lange, seje træk, der er nødvendigt. Den proces skal fortsætte ved kemikaliehøringen i maj og herefter videreføres gennem kulegravning af en række, vigtige temaer. På baggrund heraf skal jeg på vegne af Socialdemokratiet, Venstre, Det Konservativt Folkeparti, Socialistisk Folkeparti, Dansk Folkeparti, CD, Det Radikale Venstre og Kristeligt Folkeparti fremsætte følgende: Forslag til vedtagelse »En styrket indsats på kemikalieområdet tillægges afgørende vægt. Folketinget har i forlængelse af vedtagelsen af D 49 den 30. januar 1997 noteret sig, at regeringen nu har fremlagt en strategi for en styrket indsats på kemikalieområdet.